लोकसभा चुनाव से पहले ही आरजेडी में घमासान, तेज प्रताप बोले, 'उसकी औकात क्या है?'  
पाटलिपुत्र सीट को लेकर राजद में घमासान 
तेज प्रताप ने इस सीट से मीसा भारती के लड़ने की घोषणा की 
भाई वीरेंद्र पहले ही इस सीट से लड़ने की कर रहे थे तैयारी
इस साल होने वाले लोकसभा चुनाव की तैयारियों में जुटी लालू यादव की आरजेडी (Rashtriya Janata Dal) में चुनाव से पहले ही घमासान मच गया है. इसकी वजह पटना की पाटलिपुत्र संसदीय सीट बताई जा रही है. राजद अध्यक्ष लालू प्रसाद के बेटे तेज प्रताप ने पाटलिपुत्र सीट से अपनी बहन और राज्यसभा सांसद मीसा भारती के चुनाव लड़ने की घोषणा कर दी है, जबकि मनेर से विधायक भाई वीरेंद्र ने पहले ही पाटलिपुत्र सीट से चुनाव लड़ने की तैयारी शुरू कर दी थी. अब तेज प्रताप की घोषणा के बाद के इस सीट को लेकर सरगर्मी बढ़ गई है. तेजप्रताप ने भाई वीरेंद्र के विषय में पूछे जाने पर यहां तक कह दिया, 'वह मेरा भाई है क्या? उसकी क्या औकात है? पिछले लोकसभा चुनाव में भी मीसा दीदी चुनाव लड़ी थीं और इस चुनाव में भी मीसा दीदी ही चुनाव लड़ेंगी. इसके लिए हमलोग चुनाव प्रचार भी करेंगे'.